ফের সেনার জালে বাংলাদেশি ট্রলার

বাংলাদেশ: বঙ্গোপসাগরে (Bay of Bengal) আবারও ধরা পড়ল বাংলাদেশি (Bangladeshi) ট্রলার। সোমবার গভীর রাতে ভারতীয় উপকূল রক্ষী বাহিনী আটক করল ‘এফবি নূর-ই-মদীনা’ নামের একটি মাছ ধরার নৌকা। ট্রলারটিতে থাকা ২৪ জন বাংলাদেশি মৎস্যজীবীকে ফ্রেজারগঞ্জ থানার হাতে তুলে দেওয়া হয়েছে। তাঁদের প্রত্যেকের বাড়ি বাংলাদেশের কক্সবাজার এলাকায়। মঙ্গলবার তাঁদের কাকদ্বীপ (Kakdwip) আদালতে পেশ করা হবে।

গত তিন দিনে এটি তৃতীয় বাংলাদেশি ট্রলার আটক। ইতিমধ্যেই মোট ৭৯ জন বাংলাদেশি মৎস্যজীবীকে গ্রেফতার করেছে ভারতীয় উপকূল রক্ষী বাহিনী। রবিবার ও সোমবার ধরা পড়া ৫৫ জন মৎস্যজীবীকে আদালতে পেশ করলে বিচারক ১৪ দিনের জেল হেফাজতের নির্দেশ দেন।

আরও পড়ুন: এক ফ্রেমে তিন রয়েল বেঙ্গল টাইগার! সুন্দরবনের বুকে ক্যামেরাবন্দি বিরল দৃশ্য

বারবার সীমান্ত লঙ্ঘনের ঘটনায় উদ্বেগ জমছে নিরাপত্তা মহলে। উপকূল রক্ষী বাহিনী ও সুন্দরবন পুলিশ জেলার আশঙ্কা, বাংলাদেশের অভ্যন্তরীণ অশান্তি ও এসআইআর ইস্যুর জেরে মৎস্যজীবীরা লাগাতার ভারতীয় জলসীমায় ঢুকে পড়ছেন। ফলে ভারত–বাংলাদেশ জলসীমায় নজরদারি আরও বাড়ানো হয়েছে। সংশ্লিষ্ট মহলের মতে, পরপর তিনদিনের অনুপ্রবেশ উপকূল নিরাপত্তায় নতুন চ্যালেঞ্জ তৈরি করছে।